Chrósćicy (JK/SN). Z pomocu wustawkow rjaduja komuny hłowny dźěl swojeho zarjadniskeho dźěła. Towarstwa a organizacije wusměrjeja tohorunja swoju dźěławosć po wustawkach, kotrež dyrbja hdys a hdys aktualizować a woprawdźitym poměram přiměrić. Tak tež w Chróšćanskej gmejnje. Wosebje wustawki wohnjoweje wobory z lěta 2005 běchu hižo dlěši čas gmejnskich radźićelow zaběrali. Tak přepodachu je zamołwitym zarjadniskeho zwjazka Při Klóšterskej wodźe, zo bychu wotpowědnje aktualnym zakonskim rjadowanjam nowe wustawki naćisnyli. Naćisk su radźićeljo nětko na swojim posedźenju schwalili. Runje tak postupuja z wustawkami, kotrež rjaduja wotrunanje čestnohamtskeje słužby w rjadach wohnjoweje wobory, wosebje tych kameradow z wjetšej zamołwitosću, kaž su to na přikład nawoda wobornikow a zamołwity za graty kaž tež zamołwity za młodźinsku wohnjowu woboru.
szl_Latn